钦定古今图书集成/明伦汇编/官常典/第792卷 > 杨简
## 钦定古今图书集成/明伦汇编/官常典/第792卷 > 杨简

按《宋史》本传：“简字敬仲，慈溪人。乾道五年，举进士，授
富阳主簿。会陆九渊道过富阳，问答有所契，遂定师
弟子之礼。富阳民多服贾而不知学，简兴学养士，文
风益振。为绍兴府司理，行狱必亲临，端默以听，使自
吐露。越陪都，台府鼎立，简中平无颇，惟理之从。一府
史触怒，帅令鞫之，简白无罪，命鞫平日。简曰：‘吏过讵
能免，今日实无罪，必擿往事置之法，某不敢奉命’。”帅
大怒，简取告身纳之，争愈力。常平使者朱熹荐之。先
是丞相史浩亦以简荐，差浙西抚干，白尹张枃宜因
凶岁戒不虞，乃令简督三将兵，接以恩信，出诸葛亮
正兵法，肄习之。军政大修，众大和悦。改知嵊县。丁外
艰，服除，知乐平县。兴学训士，诸生闻其言，有泣下者。
杨、石二少年为民害，简寘狱中，谕以祸福，咸感悟愿
自赎，由是邑人以讼为耻。夜无盗警，路不拾遗。绍熙
五年，召为国子博士。二少年大帅县民，随出境外，呼
曰“杨父。”会斥丞相赵汝愚、祭酒李祥抗章辨之。简上
书言：“昨者危急，军民将溃乱，社稷将倾危，陛下所亲
见。汝愚冒万死，易危为安，人情妥定。汝愚之忠，陛下
所心知，不必深辨。臣为祭酒属日，以义训诸生，若见
利忘义，畏害忘义，臣耻之。”未几，亦遭斥。主管崇道观。
再任，转朝奉郎。嘉泰四年，赐绯衣银鱼。朝散郎、权发
遣全州，以言罢主管仙都观。嘉定元年，宁宗更化，授
秘书郎，转朝请郎，迁秘书省著作佐郎兼权兵部郎
官。转对，极言经国之要，弭灾厉、消祸变之道，北境传
诵，为之涕泣。诏以旱蝗求直言，简上封事，言：“旱蝗根
本，近在人心。”兼考功郎官兼礼部郎官，授著作郎、将
作少监。入对，答问往复，漏过八刻，上目送久之。兼国
史院编修官兼实录院检讨官。以面对所陈未行，求
外补，知温州。移文首罢妓籍，尊敬贤士，私鹾五百为
群过境内，分司干官檄永嘉尉及水砦兵捕之。巡尉
不白郡，简惊曰：“是可轻动乎？万一召乱，贻朝廷忧。兵之节制在郡将，违节制是不严天子命，违节制应斩。”
建旗立巡尉庭下，召刽手两行夹立，郡官盛服立西
序，数其罪，命斩之。郡官交进，为致悔罪意，良久得释，
奏罢分司，其纪律如此。寓官置民田，负其直，简追其
隶责之，而赏所负势家第宅。障官河，即日撤之，城中
讙踊，名杨公河。帝遣使至郡，讥察使于简为先世契，
出郊迎，不敢当，从间道走州，入客位。简闻之，不敢入，
往来传送数四，乃驱车反，将降半。使者趋出，立戟门
外，简亦趋出，立使者外，顿首言曰：“天使也，某不敢不
肃。”使者曰：“契家子，礼有常尊。”简曰：“某守臣，使者御天
子命，辱临敝邑，天使也。某不敢不肃。”遂从西翼偕进，
礼，北面东上。简行则常，西步则后，及阶莫敢升。已乃
同升自西阶，足踧踧，莫敢就主席。使者曰：“邦君之庭
也，礼有常尊。”简曰：“《春秋》王人虽微，例书大国之上，尊
天子也，况今天子乎？”持之益坚，使者辞益力，如是数
刻，使者知不可变，乃曰：“某不敏，敢不敬承执事尊天
子之义。”即揖而出。既就馆，简乃以宾礼见，仪典旷绝，
邦人创见之，莫不瞿然竦观，屏息立。简在郡廉俭自
将，奉养菲薄，常曰：“吾敢以赤子膏血自肥乎！”闾巷雍
睦，无忿争声，民爱之如父母，咸画像事之。迁驾部员
外郎，老稚扶拥缘道，倾城哭送，入对，言尽扫喜、顺恶
逆之私情，善政尽举，弊政尽除，民怨自销，祸乱不作。
改工部员外郎，转对，又以择贤久任为言。迁军器监
兼工部郎官，转朝奉大夫，又迁将作监兼国史院编
修官兼实录院检讨官，转朝散大夫。金人大饥，来归
者日以数千万计，边吏临淮水射之，简戚然曰：“得土
地易，得人心难。薄海内外，皆吾赤子，中土故民，出涂
炭，投慈父母，顾靳斗升粟而迎杀之，蕲脱死乃速得
死，岂相上帝绥四方之道哉？”即日上奏，哀痛言之，不
报。会有疾，请去益力，乃以直宝谟阁主管玉局观。升
直宝文阁主管明道宫、秘阁修撰主管千秋鸿禧观。
特授朝请大夫、右文殿修撰主管鸿庆宫，赐紫衣金
鱼，进宝谟阁待制、提举鸿庆宫，赐金带。理宗即位，进
宝谟阁直学士，赐金带。宝庆元年，转朝议大夫、慈溪
县男。寻授华文阁直学士、提举祐神观。奉朝请，诏入
见，简屡辞，授敷文阁直学士，累加中大夫，乃提举鸿
庆宫。寻以宝谟阁学士、太中大夫致仕。卒，赠正奉大
夫。简所著有《甲槁》《乙槁冠记》《昏记》《丧礼家记》《家祭记》
《释菜礼记》《石鱼家记》，又有《己易启蔽》等书。其论治务
最急者五：“其次八：一曰谨择左右大臣、近臣小臣；二
曰择贤以久任中外之官；三曰罢科举而行乡举里
选；四曰罢设法道淫；五曰治伍法，修诸葛武侯之正
兵，以备不虞。其次急者有八：一曰募兵屯田，以省养
兵之费；二曰限民田以渐复井田，三曰罢妓籍从良，
四曰渐罢和买折帛暨诸无名之赋及榷酤，而禁群
饮；五曰择贤士教之大学，教成使分掌诸州之学，又
使各择井里之士聚而教之，教成使各分掌其邑里
之学；六曰取《周礼》及古书会议，熟讲其可行于世者
行之；七曰禁淫乐，八曰修书以削邪说。”此简之志也。
后咸淳间，制置使刘黻即其居作“慈湖书院。”